**Volue har ansatt ny Chief Commercial Officer**

Det internasjonale teknologiselskapet Volue har ansatt Vigleik Takle som ny Chief Commercial Officer. Takle kommer fra Kongsberg Digital og har lang erfaring med globalt salg og ledelse av Software-as-a-Service selskaper.

I Volue vil han lede arbeidet med salg, markedsføring og forretningsutvikling med hovedfokus på internasjonal vekst.   
- Vi er veldig godt fornøyd med å få Vigleik inn i ledergruppen. Hans erfaring med å utvikle skalerbare kommersielle modeller og vekst for SaaS-selskaper, spesielt for industri-plattformer, vil bli svært viktig for oss, sier Trond Straume, CEO i Volue.

Volue tilbyr programvare, kompetanse og tjenester for å løse en av vår tids største utfordringer - den massive overgangen fra fossil til fornybar energiproduksjon. Takle vil spille en viktig rolle i den kommersielle utviklingen av konsernet.

- Volue er et av de mest spennende teknologiselskapene i Europa, med velprøvd teknologi og unikt vekstpotensial. Jeg er henrykt over å få denne sjansen på et så sentralt tidspunkt for Volue. Jeg ser fram til å samarbeide med ledergruppen og bidra til å utvikle Volues kunderelasjoner og virksomhet i nye markeder, sier Vigleik Takle.

Takle har lang erfaring med ledelse og rådgiving fra flere roller i Kongsberg Digital, Cxense og PwC. Han har en mastergrad fra NTNU i Trondheim og begynner i stillingen hos Volue den 16. september.